Az EGT-Vegyesbizottság 77/1999 határozata

(1999. június 25.)

az EGT-megállapodás II. mellékletének (műszaki előírások, szabványok, vizsgálatok és tanúsítás) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás II. mellékletét az 1999. február 26-i 16/1999 EGT-vegyesbizottsági határozat [1] módosította.

(2) A motorkerékpárok és segédmotoros kerékpárok egyes alkatrészeiről és jellemzőiről szóló, 1997. június 17-i 97/24/EK európai parlamenti és tanácsi irányelvet [2] be kell építeni a Megállapodásba.

(3) A 97/24/EK európai parlamenti és tanácsi irányelv, 1999. június 17-től kezdődően hatályon kívül helyezi az oldalkocsis vagy oldalkocsi nélküli kétkerekű gépjárművek visszapillantó tükreire és ezeknek a járművekre történő felerősítésére vonatkozó tagállami jogszabályok közelítéséről szóló 1980. július 22-i 80/780/EGK tanácsi irányelvet [3], amelyet beépítettek a Megállapodásba és, amelyet következésképpen a Megállapodásból el kell hagyni.

(4) A 97/24/EK európai parlamenti és tanácsi irányelv hatályon kívül helyezi a motorkerékpárok megengedett zajszintjére és kipufogórendszereire vonatkozó tagállami jogszabályok közelítéséről szóló 1978. november 23-i 78/1015/EGK tanácsi irányelvet [4], amelyet beépítettek a Megállapodásba és, amelyet következésképpen a Megállapodásból el kell hagyni,

A KÖVETKEZŐKÉPPEN HATÁROZOTT:

1. cikk

A Megállapodás II. mellékletének I. fejezete a 45w. pontot (97/27/EK bizottsági irányelv) követően a következő ponttal egészül ki:

"45x. 397 L 0024: Az Európai Parlament és a Tanács 1997. június 17-i 97/24/EK irányelve a motorkerékpárok és segédmotoros kerékpárok egyes alkatrészeiről és jellemzőiről (HL L 226., 1997.8.18., 1. o.)."

2. cikk

Az I. fejezet kiigazítása második bekezdésének első albekezdésében az "és a 94/12/EK" mondatrész "és a 97/24/EK irányelv 6. cikke:" mondatrésszé egészül ki.

3. cikk

(1) A Megállapodás II. melléklete I. fejezete 40. pontjának (78/1015/EGK tanácsi irányelv) szövegét el kell hagyni.

(2) A Megállapodás II. melléklete I. fejezete 41. pontjának (80/780/EGK tanácsi irányelv) szövegét el kell hagyni.

4. cikk

A Megállapodás II. melléklete X. fejezetének 6. pontja (89/336/EGK tanácsi irányelv) a következő francia bekezdéssel egészül ki:

"- 397 L 0024: Az Európai Parlament és a Tanács 1997. június 17-i 97/24/EK irányelve (HL L 226., 1997.8.18., 1. o.)."

5. cikk

A 97/24/EK európai parlamenti és tanácsi irányelv izlandi és norvég nyelvű szövegei, melyek e határozat megfelelő nyelvi változatának mellékletét képezik, hitelesek.

6. cikk

Ez a határozat 1999. június 26-án lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz.

7. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1999. június 25-én.

az EGT-Vegyesbizottság részéről

az elnök

F. Barbaso

[1] HL L 148., 2000.6.22., 40. o.

[2] HL L 226., 1997.8.18., 1. o.

[3] HL L 229., 1980.8.30., 49. o.

[4] HL L 349., 1978.12.13., 21. o.

--------------------------------------------------